Bokswêreld kyk grootoog na dié geveg | Netwerk24
Deur Michael Green 05 September 2018 21:00
As jy wil weet wie gaan Saterdag se groot boksgeveg in New York tussen Shawn Porter en Danny Garcia wen, vra vir Keith Thurman.
Hier lyk Danny Garcia (links) en Shawn Porter (regs) nog heel vrolik. Hulle boks Saterdag in New York teen mekaar. Foto: Getty Images
Porter en Garcia pak mekaar in die Barclay-sentrum om die vakante weltergewigtitel van die Wêreldboksraad (WBR).
Thurman het die titel onlangs prysgegee omdat hy nog van elmboog- en hand-operasies herstel en dit nog ’n tydjie kan neem voor hy weer in aksie sal wees.
Thurman het al teen Porter sowel as Garcia geboks, so hy is die regte man om te voorspel wie van die twee gaan wen.
“Garcia slaan beslis harder as Porter, maar Porter gooi baie meer houe as Garcia,” het Thurman aan CBC Sports gesê.
Keith Thurman kon sy WBR-titel weens beserings nie nou verdedig nie en moes dit prysgee. Hy reken Porter is dalk die gunsteling om teen Garcia te wen. Foto: Getty Images
“Porter is ook vinniger as Garcia en sy verdediging is beter. Hy kan boonop ’n harde hou goed verduur.
“Ek dink hy (Porter) sal wen as die geveg die volle aantal rondes duur. Die enigste manier waarop Garcia kan wen, is met ’n uitklophou.”
“Dis presies wat ek gaan doen. Ek gaan Porter uitslaan. Ek weet hy is nog nooit uitgeslaan nie, maar daar is altyd ’n eerste keer,” het Garcia gesê.
Garcia was in Februarie laas in aksie toe hy Brandon Rios met ’n tegniese uitklophou verslaan het.
Porter se laaste geveg was in November verlede jaar toe hy met punte teen Adrian Granados baas was.
Oosthuizen klop Mchunu net-net met punte
Ike, die planeet se gekste bokser